Document ID: 31999R1228

KOMMISSIONENS FORORDNING (EF) Nr. 1228/1999
af 28. maj 1999
om de datarækker, der skal tilvejebringes til brug for udarbejdelse af forsikringsstatistik
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF, Euratom) nr. 58/97 af 20. december 1996 om statistik over erhvervsstrukturer(1), senest ændret ved forordning (EF, Euratom) nr. 410/98(2), særlig artikel 12, nr. ii), v) og vii), og
ud fra følgende betragtninger:
(1) I forordning (EF, Euratom) nr. 58/97 blev der fastlagt en fælles ramme for udarbejdelse af fællesskabsstatistikker om forsikringssektorens struktur, aktiviteter, resultater og konkurrenceevne i Fællesskabet;
(2) det er nødvendigt at fastsætte hyppigheden af udarbejdelsen af de flerårige forsikringsstatistikker; det er nødvendigt at fastsætte det første referenceår for udarbeidelse af de resultater, der er fastsat i bilag 5 til forordning (EF, Euratom) nr. 58/98; det er nødvendigt at fastsætte opdelingen af resultaterne til udarbejdelse af forsikringsstatistikkerne;
(3) de i denne forordning fastsatte foranstaltninger er i overensstemmelse med udtalelse fra Udvalget for Det Statistiske Program -
UDSTEDT FØLGENDE FORORDNING:
Artikel 1
Hyppigheden af indsamlingerne af flerårige variabler, opdelingen af resultaterne og det første referenceår for udarbejdelse af de resultater, der er omhandlet i artikel 4, 8 og 9 i forordning (EF, Euratom) nr. 58/97, fastsættes i datarækkerne i bilaget til nærværende forordning.
Artikel 2
1. Medlemsstaterne tilvejebringer disse datarækker for data vedrørende referenceåret 1999 og efterfølgende år for variablerne i liste A i afdeling 4, punkt 3, i bilag 5 til forordning (EF, Euratom) nr. 58/97 og for data vedrørende referenceåret 2003 og de efterfølgende år for variablerne i liste B i afdeling 4, punkt 4, i bilag 5 til den nævnte forordning.
2. Medlemsstaterne tilvejebringer også disse definitioner for variablerne i liste A for referenceårene 1996, 1997 og 1998, hvis dette er i overensstemmelse med gældende national praksis, og for variablerne i liste B for referenceårene 2000, 2001 og 2002, hvis dette er i overensstemmelse med gældende national praksis.
Artikel 3
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. maj 1999.

Labels: 12
2
4
19